कुकिवानबाट नोर्बुलाई सातौं डान
तेक्वान्दोका वरिष्ठ प्रशिक्षक तथा अन्तर्राष्ट्रिय निर्णायक नोर्बु लामाले विश्व तेक्वान्दो मुख्यालय कुकिवानबाट सातौं डान पाएका छन् ।
काठमाडौँ — तेक्वान्दोका वरिष्ठ प्रशिक्षक तथा अन्तर्राष्ट्रिय निर्णायक नोर्बु लामाले विश्व तेक्वान्दो मुख्यालय कुकिवानबाट सातौं डान पाएका छन् ।चार दशकदेखि तेक्वान्दोमा क्रियाशील लामालाई नेपाल तेक्वान्दो संघका महासचिव दीपराज गुरुङले कुकिवानले पठाएको सातौं डानको प्रमाणपत्र हस्तान्तरण गरे । नोर्बुले सातौं डानको परीक्षा नेपालमै दिएका थिए ।संघद्वारा लिइएको परीक्षा उत्तीर्ण गरेपछि मात्रै उनले कुकिवानबाट सातौं डान पाएका हुन् ।सातौं डानको ग्रेडिङसँगै पुम्से र ग्यारोगीको तीन वटा भिडियो तथा थेसिस कुकिवानमा बुझाउनुपर्ने प्रावधान छ । कुकिवानले भिडियोको विश्लेषण र थेसिस अध्ययन गरेर नोर्बुलाई सातौं डानको प्रमाणपत्र दिएको हो ।काभ्रेको मदनकुडारीका नोर्बुले २०४३ सालमा १३ वर्षको उमेर छँदा तेक्वान्दो खेल्न थालेका हुन् । राष्ट्रिय खेलकुद परिषद्का वरिष्ठ प्रशिक्षक उनले २०५० सालदेखि स्युचाटार तेक्वान्दो डोजाङ सञ्चालन गर्दै आएका छन् । स्युचाटार डोजाङले थुप्रै राष्ट्रिय तथा अन्तर्राष्ट्रिय खेलाडी उत्पादन गर्दै आएको छ । उनी ग्योरोगी, पुम्से र डेमोस्ट्रेसन विधाका अन्तर्राष्ट्रिय रेफ्री हुन् । 